**Γραπτή εξέταση στη Νεοελληνική Γλώσσα Γ΄ Λυκείου**

**Ονοματεπώνυμο:**

**Ημερομηνία:**

**Α. Κείμενο: ΔΙΔΑΣΚΟΝΤΑΣ ΑΝΘΡΩΠΙΣΜΟ** Δημοσίευση: εφημ. Το Βήμα, 24-12-2006 (διασκευή)

*Η συγγραφέας του κειμένου που ακολουθεί, Μάρθα Νουσμπάουμ, είναι αμερικανίδα φιλόσοφος, καθηγήτρια Νομικής και Ηθικής στην έδρα Ερνστ Φρόιντ του Πανεπιστημίου του Σικάγου και επισκέπτρια καθηγήτρια στο Πανεπιστήμιο του Χάρβαντ.*

[1] Ζούμε σ’ έναν κόσμο όπου το κίνητρο του κέρδους κυριαρχεί, ενώ ταυτόχρονα η επιστημονική και τεχνολογική εκπαίδευση θεωρείται υψίστης σημασίας για τη μελλοντική επιτυχία εθνών και ατόμων. Δεν αντιτίθεμαι στο συγκεκριμένο είδος εκπαίδευσης και απεύχομαι την προοπτική τα κράτη να σταματήσουν την ανάπτυξή της. Ανησυχώ, ωστόσο, για το γεγονός ότι άλλοι εκπαιδευτικοί τομείς, εξίσου σημαντικοί, κινδυνεύουν να χαθούν στην **παραζάλη** του ανταγωνισμού. Οι σπουδές που σχετίζονται με τις ανθρωπιστικές επιστήμες και τις τέχνες είναι επίσης ζωτικής σημασίας για την υγεία μεμονωμένων ατόμων και λαών. Μπορούν να μας προσφέρουν την ικανότητα της κριτικής σκέψης, της υπέρβασης του τοπικισμού και της προσέγγισης των διεθνών

προβλημάτων μέσω της θεώρησης του ανθρώπου «ως πολίτη του κόσμου», όπως επίσης την ικανότητα – και αυτή είναι ίσως η πιο σημαντική - να δούμε με συμπάθεια και κατανόηση τις δυσκολίες ενός άλλου ατόμου, μιας ομάδας ή ενός άλλου λαού.

[2] Αυτή τη σημαντική ικανότητα μπορούμε να την ονομάσουμε

*αφηγηματική φαντασία*: μας βοηθά να γίνουμε ευφυείς αναγνώστες των ιστοριών άλλων ανθρώπων και να κατανοήσουμε τα συναισθήματα και τις επιθυμίες τους. Ένας από τους καλύτερους τρόπους για να

**καλλιεργηθεί** η συμπάθεια είναι μέσω της λογοτεχνίας, της μουσικής, του θεάτρου, των καλών τεχνών και του χορού. Μέσω της φαντασίας μπορούμε με ενορατικότητα να αντιληφθούμε την εμπειρία μιας άλλης ομάδας ή ενός ατόμου, που δύσκολα θα ανακαλύπταμε στην καθημερινή ζωή, όταν ο κόσμος μας **κατασκευάζει** καχυποψίες και διαχωρισμούς που εμποδίζουν κάθε συνάντηση.

[3] Για να καλλιεργήσουμε αυτή την «εσωτερική ματιά», πρέπει να σχεδιάσουμε προσεκτικά την εκπαίδευση στον τομέα των τεχνών και των ανθρωπιστικών σπουδών, ώστε να φέρουμε σε επαφή τους μαθητές – σπουδαστές με ζητήματα που αφορούν το φύλο, τη φυλή, την εθνότητα και τη διαπολιτισμική εμπειρία. Οι τέχνες διδάσκουν επίσης την έννοια της κοινότητας. Όταν, λ. χ., οι άνθρωποι ανεβάζουν ένα θεατρικό έργο ή κάνουν μια χορογραφία, μαθαίνουν να συνεργάζονται και να διαχειρίζονται την επιθυμία για άσκηση εξουσίας. Η μορφή της κοινωνίας, η κοινότητα, που προκύπτει από τις τέχνες δεν είναι ιεραρχική. Αντίθετα, αποτελεί ένα πρότυπο αμοιβαίας κατανόησης και αλληλεπίδρασης. Και, επιπλέον, οι τέχνες προωθούν ένα διαχρονικό

διάλογο με τις προκαταλήψεις του παρελθόντος, παρά μια αντιπαράθεση γεμάτη φόβο και αμυντικές στάσεις.

[4] Οι σύγχρονες δημοκρατίες διαθέτουν εξαιρετική ορθολογική και θεωρητική δύναμη. Ρέπουν όμως ταυτόχρονα προς το παράλογο, τη στενότητα αντιλήψεων, τη βιασύνη, την προχειρότητα και τον εγωισμό. Όταν η εκπαίδευση βασίζεται κυρίως στον ωφελιμισμό μεγεθύνει αυτές τις πλευρές σε σημείο που να απειλούν την ίδια τη δημοκρατία. Οφείλουμε να προωθήσουμε μια παιδεία η οποία θα καλλιεργεί την κριτική ικανότητα, θα ευνοεί μια πολύπλευρη αντίληψη του κόσμου και, τέλος, θα ενισχύει την ικανότητα της συμπάθειας. Αν δεν επιμείνουμε στη ζωτική σημασία των ανθρωπιστικών σπουδών, αυτές θα εγκαταλειφθούν. Οι συγκεκριμένες σπουδές, συχνά, δεν αποφέρουν χρήματα. Καταφέρνουν όμως κάτι πιο πολύτιμο: δημιουργούν έναν κόσμο μέσα στον οποίο αξίζει να ζούμε.

**ΘΕΜΑ Α**

Να γράψετε την περίληψη του κειμένου σε 100-120 λέξεις.

**ΘΕΜΑ Β1**

Να ελέγξετε την ορθότητα ή το λάθος των παρακάτω προτάσεων, σύμφωνα με το κείμενο, σημειώνοντας **Σ**ωστό ή **Λ**άθος και αιτιολογώντας αντίστοιχα.

1. Η αρθρογράφος καταδικάζει την επιστημονική και τεχνολογική εκπαίδευση.
2. Η έννοια της «αφηγηματικής φαντασίας» αναφέρεται στην ικανότητα κάποιου να πλάθει φανταστικές ιστορίες.
3. Η διδασκαλία των τεχνών μας φέρνει αντιμέτωπους με τις προκαταλήψεις του παρελθόντος.
4. Ο εγωκεντρισμός και ο ωφελιμισμός είναι απόρροια της σύγχρονης κοινωνικοπολιτικής οργάνωσης.
5. Οι τάσεις του εγωκεντρισμού και του ωφελιμισμού είναι αδύνατο να καταπολεμηθούν.

**ΘΕΜΑ Β2**

Στο απόσπασμα «Οι τέχνες διδάσκουν...αλληλεπίδρασης» της τρίτης παραγράφου η συγγραφέας, για να υποστηρίξει τη θέση της, αξιοποιεί ως τρόπο πειθούς την επίκληση στη λογική. Να δείξετε πώς καταλήγουμε σε αυτό το συμπέρασμα.

**ΘΕΜΑ Β3**

Α) Να ξαναγράψετε τα ακόλουθα ονοματικά σύνολα, αντικαθιστώντας κάθε φορά την υπογραμμισμένη λέξη με ένα αντώνυμο:

τομείς εξίσου σημαντικοί  
διεθνών προβλημάτων  
ευφυείς αναγνώστες  
διαχρονικό διάλογο  
στενότητα αντιλήψεων

Β) Να αντικαταστήσετε κάθε μία από τις παρακάτω λέξεις με την έντονη γραφή, που χρησιμοποιούνται μεταφορικά/συνυποδηλωτικά, με άλλη κυριολεκτική:

α) στην **παραζάλη** του ανταγωνισμού (1η § Ζούμε … λαού)  
β) για να **καλλιεργηθεί** η συμπάθεια (2η § Αυτή… συνάντηση).  
γ) όταν ο κόσμος μας **κατασκευάζει** καχυποψίες και διαχωρισμούς (2η § Αυτή… συνάντηση).

**ΘΕΜΑ Β4**

Α. Να αιτιολογήσετε τη χρήση:  
α) των εισαγωγικών στη φράση ***«ως πολίτη του κόσμου»*** της πρώτης παραγράφου (Ζούμε ... λαού),  
β) της διπλής παύλας στη φράση ***... και αυτή είναι ίσως η πιο σημαντική ...*** της πρώτης παραγράφου (Ζούμε ... λαού),  
γ) της διπλής τελείας στην περίοδο ***Αυτή τη σημαντική ικανότητα μπορούμε να την ονομάσουμε αφηγηματική φαντασία: μας βοηθά να γίνουμε ευφυείς αναγνώστες των ιστοριών άλλων ανθρώπων και να κατανοήσουμε τα συναισθήματα και τις επιθυμίες τους*** της δεύτερης παραγράφου (Αυτή... συνάντηση).

Β. Να παρατηρήσετε αντίστοιχα τον τρόπο εκφοράς των παρακάτω ρηματικών διατυπώσεων και να γράψετε τι εκφράζουν σε κάθε περίπτωση:  
α) Μέσω της φαντασίας **μπορούμε** με ενορατικότητα **να αντιληφθούμε** την εμπειρία μιας άλλης ομάδας ή ενός ατόμου (2η § «Αυτή... συνάντηση»).  
β) **Οφείλουμε να προωθήσουμε** μια παιδεία... (4η § «Οι σύγχρονες ... να ζούμε»).

**ΘΕΜΑ Δ**

Συμμετέχετε ως ομιλητής/ομιλήτρια στην ημερίδα του σχολείου σας με θέμα «Ανθρωπιστικές Σπουδές: ανοικτά ζητήματα και προοπτικές». Να γράψετε το κείμενο της ομιλίας σας με στόχους: α) να πείσετε το ακροατήριο για την αναγκαιότητα της ανθρωπιστικής παιδείας στην εποχή μας και και β) να προτείνετε συγκεκριμένες δράσεις που μπορεί να οργανώσει το σχολείο σας, προκειμένου να ενισχύσει το πνεύμα της κοινότητας και της συνεργασίας ανάμεσα στους μαθητές. (400 λέξεις)